정조 0년 · 목
敎曰。嗚呼。辛壬之事。尙忍言哉。釁孼之徒。梟獍之種。乃敢異論於建儲之策。歧議於　代聽之敎。陰。謀滋長。怨心轉痼。馴致戊申之亂。釀成乙亥之變。滔天之禍。急於燎原。幾使　宗社顚覆。搢紳塗炭。相厥所自。自於辛壬。而辛壬時。不能掃蕩辛壬之逆。畢竟禍胎。終至於莫可救之境。此爲已然之轍。而方來之鑑。則兹豈非今日君臣上下所可懲前而毖後者哉。近日凶逆之獄事。其端雖微。其流甚大。始也猜克於儕流之間。中焉爭抗於貳極之尊。末乃肆傳不道之說。顯有不滿之心。至于今御極之後。謀愈急而計愈密。其所以爛熳綢繆。狼藉和應者。卽耇輝鏡夢之所不敢道於辛壬者也。噫嘻。是何心肝。是何腸肚。爲今日北面之臣。苟有一分秉彝。則固不敢萠於心而發諸口。況是渠輩之徒黨。家世簪纓。受國厚恩。躐躋淸顯。坐致富貴。則有何怨懟於國家者。而效此辛壬凶徒之覬覦於失志之後哉。此予之尤所痛駭於凶賊之後黨者也。原夫獄事之顚末。卽是凶徒之交通宮闕。締結戚里。蹤跡詭秘。脈絡通關。團聚而伺釁。醞釀而闖發。奸毒之計未行。而怨怒之意益深。如困獸之反噬。惡草之旋生。至于今番事端之作而極矣。予今不諭。在廷諸臣。旣未知凶人之謀。又未見鞫獄之案。則何以知曩日儲宮之孤危。國勢之岌嶪哉。嗚呼。當日之事。誠不忍更提。亦不欲盡說。略擧其萬一以諭中外。嗟爾臣庶。靜聽無譁。向予在儲之時。戚里近習。未嘗假借者。誠以予之若浼之性。不合於側媚之態而然也。以此之故。異志不逞之徒。左右潛伺。日夕陰探者。卽是剪除儲君之羽翼。眩惑儲君之心志之計。凡係近侍僕御。以至掖庭賤隸。布植渠輩之瓜牙部曲。儲君之一言動。一語默。無不聞之。無不知之。把持牢籠。不可以筆舌道也。當此之時。予之不得解衣而寢者。不知其幾許月。則到今思之。其孤危岌嶪之狀。可謂汲汲乎殆哉。戚里近習。旣皆如此。左右前後。又無可恃。賴此一宮僚之竭心保護。至有今日。凡爲戕害此人之計者。乃是剪除羽翼之凶心。是故。逮至昨秋。流言益深。用計益急。觀於令官僚捨予避過之敎。可以知事機之迫在呼吸也。何幸　天心止慈。奸情照燭。至月之初。殿座還內之日。已有所下敎於宮中者。則渠輩於此。無辭沮遏。故乃以御將執手之說。泥峴竊柄之語。又以與書金尙默之言。包得無限岡測底意。內外煽動。恣意恐喝。使予爲渠輩之所脅持。而不得受　先朝之明命。又於二十日筵中。獜[麟:I-PERSON]漢以三不必知之說。肆然仰對。以至三十日筵中揮手止之之擧。而無忌之心極矣。予猶寬假而曲恕。若重臣徐命善之疏。辭理嚴正。打破其凶謀。則怨憾次骨。毒螫向人。及當聽政之後。窮鬼之計。愈往愈急。喚出妖雲。以爲翻覆之圖。渠輩以爲春間疾候少差之時。密奏雲書。則臨門之擧。可以唾掌而待。又以爲雲書中溫室樹査問。則可以一網打盡矣。又以爲宮僚剪除。則徐命善輩如摧枯拉朽。噫嘻。是何心也。歷觀前史。逮治東宮宮僚。果是何許時也。則渠輩以此爲剪除羽翼之要方妙計。至于臘。月二十一日。內設盛饌進之。外以妖雲急書投之。伊日卽試取之日也。渠輩又以爲以今日試士觀之。聖候之不勞於臨門。可以知之。至欲朝呈雲書。暮售凶計。幸賴　天佑　宗國。　聖鑑孔昭。未試巧㦧之術。先有懲討之論。則囚人南間之說。出於厚賊之口。理外湛滅之語。登於獜[麟:I-PERSON]漢之啓。憤鬱交中。怨懟弸心。乃於卽阼之後。當日怨國之徒。各以其罪。幷在掃除之科。戚里半在其中。所謂戚里。無非角立國家。讎視君父者。則顧安有藩蔽之可恃。宮闈之間。又甚孤危。亦無保護之可言。則言念國勢。其爲凛然而寒心者。又非在儲時比。自在春宮。以至今日。左右近侍者。只是一介臣。則如有一分爲　宗國之心。豈忍必欲除去。使予孤危而益無所恃也。究厥情狀。明若觀火。是可忍也。孰不可忍也。大抵漸磨旣久。根柢且固。言其兆朕。始于潛德之時。究其權輿。實自浮言之日。其所煽惑譸張之狀。殆乎無人不聞。無人不知。誠予不欲污口。不忍泚筆。毋論事之某事。言之某言。無非渠輩之所爲。設使渠輩初無所犯。其所傳聞而流入者。皆因渠輩之黨。則渠輩雖欲發明。得乎。渠輩設有似此之陰謀詭計。不從渠輩而聞之。則予何知之。不徒此也。由渠輩之浮言。爲渠輩之脅持。曾無一日而弛心。一時而安坐。此予之飽經而備嘗者也。嗚呼。養德春宮。朝夕講筵。所與討論者。不過經史之說。則渠輩抑獨何心。做出無根之言。作爲傳說之資乎。宮官雖甚無狀。設有云然之說。予無所答。則安有酬酢之可言乎。又如渠輩之浮言。則宮官之無狀姑無論。予之不能潛德。可以知之。噫嘻。儲君之於廷臣。亦有君臣之分。以廷臣而無禮於儲君者。其可謂之有臣節乎。自不覺其歸於欲驅宮官。而反逼儲君之罪。眞所謂欲巧反拙者也。聽政之前。初無政令事爲之聳動瞻聆。則渠輩敢以浮言爲惑世之欛柄。聽政之後。有設施注措之昭布耳目。則渠輩反以潛言爲害人之機關。其計窮而其勢急。則一轉而爲雲書。再轉而爲淵奏。聲氣似殊。志味相連。枝葉纔治。窩窟旋綻。到今凶逆之徒。卽前覬覦之輩。此予所謂其端雖微。其流甚大者也。從古亂逆。不一其跡。雖有稱兵之賊。跋扈之凶。未有如近日諸賊之傍伺陰蓄。始於在儲之日。至于卽阼之後也。若商輅。以獜[麟:I-PERSON]漢之切姻。敢生怨狼之心。貽書趾海。以重臣之疏曰。以機關陰秘。又以爲景象危怕。末又曰。近以風色之不佳。脾胃不定。噫。重臣之疏。卽是爲　宗社大計。則曰以機關者。指意何歸。機關之不足。又以爲陰秘。聽政之日。何等時也。授受正大。朝象淸明。則渠獨何故。始焉危怕。至於不定耶。其心所在。路人所知。又若善海。亦以重臣之疏。謂之下語陰慘。則是與商輅。腸肚相連者也。若趾海纘海。獜[麟:I-PERSON]漢之血黨。若淵敬彬。相簡之死友。趾海則商輅之書。往復於聽政之時。宗厦之說。酬酢於登極之後。纘海則帳前親問之下。肆然而發惡。商輅叵測之書。不以爲凶言。若淵感獜[麟:I-PERSON]漢館錄之恩。預相簡翻案之謀。泰淵爲忠赤。獜[麟:I-PERSON]漢爲國邊之說。本情已綻。　因山後。某般討逆。爲迎合之語。眞贜畢露。至以用人專任。謂之以擧國以聽。庚申獄事。引之爲自明之端。其排布設置之狀。渠旣自服。而受人之指嗾。爲人之嚆失。則卽一渠黨中孤雛腐鼠。敬彬則不參聽政朝參之事。已無臣節。少論欲殺老論之說。共濟父惡。譸張書筵之說。輒矢口而傳人。剪除宮官之謀。率攘臂而稱先。究厥罪狀。不可殫記。然而凡此數賊之罪惡。非不貫盈。特不過蝨附豢養。爲渠輩之卒徒。苟究其本。相簡恒烈是已。惟彼相簡恒烈。俱以狐狸之性。濟以虺螫之心。聲勢固結於獜[麟:I-PERSON]漢。奧援潛通於厚賊。轉相汲引。暗自結納。門生之敎。人蔘之饋。苟非情之至密。愛之至深者。固如是乎。以故。相簡恒烈。在宮僚之時。則渠輩莫不吹噓延譽。及其解宮僚之後。則渠輩又復薦引恐喝。不勝其紛紜。一或不得遂其意而副其望。則胥動浮言。噂畓背憎。乃曰昨日書筵。論及某事。今日召對。酬酢某言。特以一二事言之。昨夏科試。曰以予將起獄。昨冬代點。曰。以予有用意。朝言而暮已入。昨說而今已徹。是果孰言而孰傳之歟。當是時也。以予孤危。畏彼氣勢。旣不能嚴辭退斥。則毋寧溫言巽辭。以探其本。故其根因端倪。予已熟知之矣。似此等事。於渠。薄物細故。其所包藏。其所干犯。若止於此等事而已。則人命至重。豈不用寬貸之典。王言宜簡。何如是播告之修耶。噫嘻。往在戊己辛壬之間。世道屢變。渠輩當局之後。相簡與恒烈。於講筵。敢曰。邸下不扶邸下之外家。而不除不利之徒。則戊己之徒。固當爲大臣。而邸下亦將如何。重言復言。威之脅之。噫嘻痛矣。予以孤露之餘。所依賴而爲生者。惟是　慈宮也。且於奉朝賀。元無欲害之心。則渠輩。初何敢以大臣等說。擬議於其間。爲人臣。亦何敢以此等之說。肆然直陳於儲君之前哉。此予所以至今駭痛。久而不忘者也。渠輩。初爲此疑亂恐動之言。欲爲嘗試之計。予旣嚴斥而不得遂。則又轉而爲迎合之謀。乃於直中杯酒之間。兩賊屛人而相議。己巳之餘論。又從以流聞於予。將作他日容悅媒寵之資。是以。相簡之招。旣曰果有謀議於恒烈。恒烈之招。又曰果有傅說於某處云。則其陰慘巧惡之前後情節。卽前古所未有之亂臣賊子也。大臣之說。旣不得行。己巳之論。又不敢售。則潛附養厚。陰結泰淵。今日做一訛言。明日做一訛言。集千古人君所無之失德。厚謙恐喝於內。獜[麟:I-PERSON]漢威脅於外。直使予晝夜煎㥿。日夕危凛。漢之梁冀之惡。不足以比於獜[麟:I-PERSON]漢。唐之士良之罪。不足以浮於厚謙。此非特獜[麟:I-PERSON]漢厚謙之所自辦者也。專由於諸賊之慫惥煽惑。巧密排布之致。外面驟看。則相簡之於厚謙。似不從遊。恒烈之於泰淵。似不親密。而養厚出沒於中間。泰淵綢繆於左右。同一妖肚。同一凶言。千方百計。或誘或脅。欲使予墮渠輩圏子之內。何幸天誘予衷。予志予守。久而愈固。則於是乎擧懷自危之心。又思自全之計。輾轉層激。窮凶極惡。幾使予不安於儲位。及夫聽政之後。狼心益狼。梟腸愈肆。至以光明之義理。欲爲沮敗。則不可不除羽翼之宮僚也。羽翼之宮僚。欲爲除去。則不可不進心腹之人也。心腹之人進用然後。可以行胸臆之惡。而惜乎獜[麟:I-PERSON]漢之不得以趾海爲相也。其所密圖於內。力薦於外者。若得售於聽政之前。則國家之事。其將奈何。言之髮豎。思之眦裂。以至令番若淵之招。而怨國不道之狀。尤爲昭著難掩。恒烈相簡。眞所謂一而二。二而一者也。總而論之。專出於得失之患。終歸於辛壬之逆。此予所以謂之以始也猜克。中焉爭抗。末乃不道。不滿於御極之後者也。噫嘻。謂天可欺。天可欺乎。謂神可誣。神可誣乎。奸情自露。罪人斯得。國勢因是而賴安。予誣由此而快卞。則此豈非上天之休。　宗社之慶哉。雖然。辛壬之所以爲戊申乙亥者。特以當日之凶徒。誑誘草莾鄕曲無識之類。以爲亂階予於今日。若不洞諭前後之奸狀。明示誅討之本意。使八域臣庶。咸知諸賊之所以爲凶逆。則安知無今日之爲辛壬之徒者。嘯聚餘黨。團結無賴。以復圖戊申乙亥之變哉。且夫諸賊。多出於故家大族。則其姻婭親友之間。漸染其氣味。訛惑其論議者。必多其人。皆從罔治之意。俾底惟新之化。咨爾中外臣庶。咸須知悉。